यसभन्दा अघि आफ्नो असाधारण क्षमता प्रतिष्ठा स्वयंलाई पनि थाहा थिएन । ‘स्कुल, क्याम्पसमा अध्ययन गर्दाका समय अरु साथीहरुको तुलनामा मेरो स्मरण क्षमता उच्च छ भन्ने त लाग्थ्यो,’ उहाँ भन्नुहुन्छ, ‘किनकि म सामान्य मानिसहरुको तुलनामा कुनै पनि कुराहरु धेरै सम्झिने क्षमता राख्थेँ ।’ उहाँ कैयौ शब्दहरुलाई एकैपटक ‘क्याच’ गर्नुहुन्थ्यो । सुरुसुरुमा उहाँलाई लाग्थ्यो– सबैमा यस्तै हुन्छ होला ! तर, सो कार्यक्रम नै उनलाई यस्तो ‘कोशेढुंगा’ बन्यो जसको लगत्तै कसरी विश्व रेकर्ड कायम गर्न सकिन्छ भन्नेतिर सोधखोज गर्न थाल्नुभयो । कम्प्युटरमा यससम्बन्धी सामग्रीहरुका बारेमा खोज्न थाल्नुभयो । ‘म सन् २००२ देखि नै विश्व रेकर्ड कायम गर्ने चक्करमा लागेँ,’ उहाँ भन्नुहुन्छ । यसैबीचमा सन् २००३ मा उहाँको विवाह भयो । त्यसपछि श्रीमान्को समेत सहयोगमा यस कार्यमा उहाँ दत्तचित्त भएर लाग्नुभयो । यसपछि प्रतिष्ठा आफ्नो स्मरण क्षमता प्रदर्शनका लागि विभिन्न कार्यक्रममा सहभागी बन्न थाल्नुभयो । सन् २००४मा रोयल नेपाल एकेडेमी हलमा एकेडेमीका उपकुलपति मोहन कोइराला र नोबेल एकेडेमीका डा.जयराज आर्चायको पहलमा उहाँले आफ्नो अद्वितीय क्षमता प्रदर्शन गर्ने अवसर पाउनुभयो । यसकै आधारमा उहाँले कागजात तयार गरेर विश्व रेकर्डका लागि प्रक्रिया सुरु गर्न थाल्नुभयो ।
